KIRJALLINEN KYSYMYS E-1070/02 esittäjä(t): Chris Davies (ELDR) komissiolle. Laivojen turvallisuus.



Virallinen lehti nro 277 E , 14/11/2002 s. 0142 - 0143



KIRJALLINEN KYSYMYS E-1070/02 esittäjä(t): Chris Davies (ELDR) komissiolle (17. huhtikuuta 2002) Aihe: Laivojen turvallisuus Ottaen huomioon tuomari Colmanin laatiman MV Derbyshiren haaksirikkoa koskevan raportin, Kyprokselle rekisteröidyn irtolastialus Christopherin viime vuonna sattuneen haaksirikon sekä muualla ilmaistun yleisen huolestuneisuuden ennen vuotta 1998 rakennettujen irtolastialusten merikelpoisuudesta mihin toimiin komissio on ryhtynyt rajoittaakseen tällaisten alusten rekisteröintiä tai valvoakseen niiden käyttöä EU:n vesillä? Loyola de Palacion komission puolesta antama vastaus (28. toukokuuta 2002) Komissio on edelleen erittäin huolestunut useista viime vuosikymmeninä tapahtuneista irtolastialusonnettomuuksista ja ihmishenkien menetyksistä niiden yhteydessä. Komissio maksoi aiemmin osan M.V. Derbyshiren haaksirikon tutkimusten kustannuksista ja tukee parhaillaan taloudellisesti Ison-Britannian Royal Institution of Naval Architects -järjestön toimintaa. Järjestö toimii koordinoijana kansainvälisessä Formal Safety Assessment (FSA) -tutkimuksessa, jossa selvitetään irtolastialusten turvallisuutta. Tutkimus käynnistettiin Kansainvälisen merenkulkujärjestön meriturvallisuuskomitean aloitteesta, ja sen tavoitteena on laatia suosituksia alusten rakenteen turvallisuuden parantamiseksi. Yksittäiset jäsenvaltiot vastaavat alusten rekisteröinnistä, ja niiden on varmistettava neuvoston direktiivin 94/57/EY(1) mukaisesti, että niiden toimivaltaiset viranomaiset voivat varmistaa yleissopimusten määräysten asianmukaisen noudattamisen erityisesti niiden lipun alla purjehtivien alusten tarkastamisen ja katsastamisen osalta. Irtolastialusten onnettomuuksiin liittyvä erityisongelma on useiden ihmishenkien menetys, kun aluksen uppoamissyynä on todennäköisesti tai todistettavasti rakenteellinen vaurio. Tästä syystä kansainvälinen merenkulkuyhteisö on päättänyt ryhtyä ensi tilassa toimenpiteisiin kuivan irtorahdin kuljettamiseen käytettävien alusten rakenteen parantamiseksi. Toimilla pyritään ensisijaisesti vahvistamaan alusten runkoa tai säilyttämään rungon lujuus. Tukeakseen tätä kehitystä EU on määrännyt satamavaltioiden toimeenpantavaksi useita valvontatoimenpiteitä(2), joilla pyritään parantamaan kuivan irtolastin kuljettamiseen käytettävien alusten kuntoa. Kansainväliset tutkimukset ovat osoittaneet, että väärästä lastaamisesta johtuva ylirasitus ja lastin purkamisesta lastiruuman rakenteille aiheutuneet fyysiset vauriot voivat myös osaltaan vahingoittaa alusten rungon rakenteita. Ongelman ratkaisemiseksi annettiin jokin aika sitten direktiivi 2001/96/EY(3). (1) Neuvoston direktiivi 94/57/EY, annettu 22. marraskuuta 1994, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista (EYVL L 319, 12.12.1994). (2) Euroopan parlamentin ja neuvoston direktiivi 2001/106/EY, annettu 19. joulukuuta 2001, alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun neuvoston direktiivin 95/21/EY muuttamisesta (EYVL L 19, 22.1.2002). (3) Euroopan parlamentin ja neuvoston direktiivi 2001/96/EY, annettu 4. joulukuuta 2001, irtolastialusten turvallisen lastaamisen ja lastinpurkamisen yhdenmukaistetuista edellytyksistä ja menettelyistä (EYVL L 13, 16.1.2002).